## Pravilnik o izvješćivanju i istraživanju okolnosti ugrožavanja sigurnosti letenja vojnih zrakoplova

### NN 105/2009 (4.9.2009.), Pravilnik o izvješćivanju i istraživanju okolnosti ugrožavanja sigurnosti letenja vojnih zrakoplova

MINISTARSTVO OBRANE

2686

Na temelju članka 127.d stavka 3. Zakona o obrani (»Narodne novine« broj 33/02, 58/02 i 76/07), uz prethodno pribavljenu suglasnost ministra nadležnog za civilni zračni promet, donosim

PRAVILNIK

O IZVJEŠĆIVANJU I ISTRAŽIVANJU OKOLNOSTI UGROŽAVANJA SIGURNOSTI LETENJA VOJNIH ZRAKOPLOVA

TEMELJNE ODREDBE

Članak 1.

Ovim Pravilnikom propisuje se način izvješćivanja i istraživanja okolnosti ugrožavanja sigurnosti letenja vojnih zrakoplova, način izvješćivanja o rezultatima istraživanja te ustrojavanje, ovlasti i obveze Povjerenstva za istraživanje nesreća vojnih zrakoplova (u daljnjem tekstu: Povjerenstvo).

Istraživanje nezgode ili nesreće koju hrvatski vojni zrakoplov pretrpi na teritoriju druge države provest će se, uz suglasnost te države, prema odredbama ovoga Pravilnika.

Odredbe ovoga Pravilnika na odgovarajući se način primjenjuju i na svako ugrožavanje sigurnosti letenja u kome sudjeluje strani vojni zrakoplov na području Republike Hrvatske ili u zračnom prostoru Republike Hrvatske.

Članak 2.

Ugrožavanje sigurnosti letenja vojnog zrakoplova je svaka radnja ili događaj kojim se vojni zrakoplov, osobe u vojnom zrakoplovu ili izvan njega može dovesti ili dovede u opasnost koja ovisno o posljedicama može biti kritična situacija, nezgoda ili nesreća vojnog zrakoplova.

Pojmovi

Članak 3.

Pojmovi koji se upotrebljavaju u ovom Pravilniku imaju sljedeće značenje:

1) Istraživanje je postupak koji provodi Povjerenstvo ili druge stručne osobe radi utvrđivanja okolnosti ugrožavanja sigurnosti letenja vojnih zrakoplova u svrhu sprečavanja kritičnih situacija, nezgoda i nesreća, a uključuje prikupljanje i analizu podataka i informacija, donošenje zaključaka, utvrđivanje uzroka i stvaranje sigurnosnih preporuka za nesmetano odvijanje vojnog zračnog prometa;

2) Povjerenstvo je privremena stručna skupina koju imenuje ministar obrane radi istraživanja nesreće vojnog zrakoplova;

3) Odjel za sigurnost i kontrolu letenja (u daljnjem tekstu: OSiKL) je savjetodavno stručno tijelo zapovjednika Hrvatskog ratnog zrakoplovstva i protuzračne obrane (u daljnjem tekstu: HRZ i PZO) koje prati stanje sigurnosti letenja vojnih zrakoplova i predlaže mu korektivne mjere;

4) Samostalni odjel za vojni zračni promet (u daljnjem tekstu: SOVZP) je samostalna ustrojstvena jedinica Ministarstva obrane nadležna za upravni i stručni nadzor poslova vojnog zračnog prometa;

5) Nadzornik je osoba koja je na temelju kvalifikacija i sposobnosti raspoređena u SOVZP, s ciljem provođenja upravnog i stručnog nadzora sigurnosti vojnog zračnog prometa;

6) Ovlašteni predstavnik je stručna osoba ovlaštena sudjelovati u istrazi o uzroku nesreće zrakoplova koju provodi druga država;

7) Vojni zračni promet je zračni promet u kojem sudjeluju hrvatski i/ili inozemni vojni zrakoplovi;

8) Kritična situacija je događaj u letačkoj djelatnosti koji je za posljedicu mogao imati ugrožavanje života i zdravlja osoba u obliku ozljeda različite težine ili uzrokovanje štete različite visine na materijalnim dobrima;

9) Nezgoda vojnog zrakoplova je događaj uzrokovan operacijom vojnog zrakoplova čije su posljedice dovele do manjeg oštećenja zrakoplova popravljivog na razini zrakoplovne baze, i/ili lakše tjelesne ozljede osoba;

10) Nesreća vojnog zrakoplova je događaj uzrokovan operacijom vojnog zrakoplova u letačkoj djelatnosti koji nastane od ulaska članova posade i ukrcaja putnika u zrakoplov do njihovog napuštanja zrakoplova kada ugrožena sigurnost letenja ima sljedeće posljedice:

a) teške tjelesne ozljede ili smrt jedne ili više osoba koje su se nalazile u zrakoplovu ili su bile izložene izravnom kontaktu s bilo kojim dijelom zrakoplova, uključujući i dijelove koji su se odvojili od zrakoplova ili izravnom izlaganju mlaznog udara,

b) oštećenje vitalnih dijelova odnosno sustava zrakoplova ili njihovo uništenje, te uništenje, nestanak ili nedostupnost vojnog zrakoplova,

c) veća šteta na drugoj imovini;

9) Smrtna ozljeda je ozljeda nanesena osobi u nesreći zrakoplova koja ima za posljedicu smrt unutar 30 dana od dana nesreće;

11) Teška tjelesna ozljeda je ozljeda zadobivena u nesreći zrakoplova ako za posljedicu ima:

a) lom bilo koje kosti osim jednostavnih lomova prstiju ili nosa); ili

b) ranjavanje koje uzrokuje jako krvarenje, oštećenje živca, mišića ili tetive; ili

c) oštećenje bilo kojeg unutarnjeg organa; ili

d) opekline drugog ili trećeg stupnja, ili opekline koje zahvaćaju preko 5% tjelesne površine; ili

e) potvrđeno izlaganje zaraznim tvarima ili štetnom zračenju;

f) hospitalizaciju ozlijeđenoga preko 48 sati koja počinje unutar sedam dana od dana nanošenja ozljeda;

12) Zrakoplovna ubojna sredstva su uređaji, aparati, naprave i sustavi namijenjeni bojevom djelovanju zrakoplovom te streljivo, granate, rakete, bombe, kontejneri, klasteri, kazete, svežnjevi i slično;

13) Uređaj za snimanje leta je svaka vrsta uređaja pogodnog za snimanje koji je ugrađen u zrakoplov sa svrhom da trajno bilježi podatke korisne za istraživanje kritičnih situacija, nezgoda ili nesreća zrakoplova.

14) Prvo pisano izvješće je preliminarno izvješće u kojem se iznose prve informacije o podacima prikupljenim u početnoj fazi istraživanja nesreće vojnog zrakoplova;

15) Sigurnosne preporuke (korektivne mjere) su prijedlozi mjera za otklanjanje uzroka i smanjenje pojavnosti budućih ugrožavanja sigurnosti zračnog prometa koji se temelje na informacijama dobivenim istraživanjem.

Ostali pojmovi koji se koriste u ovom Pravilniku imaju ista značenja kao što je određeno u Zakonu o zračnom prometu.

Ciljevi izvješćivanja i istraživanja

Članak 4.

Izvješćivanje o ugrožavanju sigurnosti letenja vojnih zrakoplova ima za cilj otkrivanje i prepoznavanje čimbenika koji uzrokuju ili posredno dovode do ugrožavanja sigurnosti zračnog prometa, a provodi se radi sprečavanja budućih ugrožavanja sigurnosti zračnog prometa korektivnim promjenama u organizaciji, obuci, održavanju i logistiki.

Istraživanje kritičnih situacija, nezgoda i nesreća vojnih zrakoplova obavlja se radi utvrđivanja i provođenja potrebnih korektivnih mjera s ciljem povećanja sigurnosti vojnog zračnog prometa i sprečavanja budućih ugrožavanja sigurnosti letenja vojnih zrakoplova, a ne radi utvrđivanja odgovornosti osoba.

POVJERENSTVO ZA ISTRAŽIVANJE NESREĆA

Članak 5.

Istraživanje nesreće vojnog zrakoplova provodi Povjerenstvo koje imenuje ministar obrane sastavljeno od vojnih zrakoplovnih istražitelja s popisa zrakoplovnih stručnjaka.

Popis zrakoplovnih stručnjaka iz stavka 1. ovoga članka za svaku kalendarsku godinu utvrđuje ministar obrane na prijedlog načelnika Glavnog stožera Oružanih snaga Republike Hrvatske.

SOVZP može po potrebi predložiti dopunu popisa stručnjaka s osobama izvan Oružanih snaga Republike Hrvatske (u daljnjem tekstu: Oružanih snaga).

Članak 6.

Za člana Povjerenstva može se imenovati osoba koja posjeduje odgovarajuće znanje, sposobnosti i radno iskustvo u obavljanju poslova iz zrakoplovnog područja kao što su:

– pilot zrakoplova,

– operater bespilotne letjelice,

– kontrolor zračnog prometa,

– zrakoplovno-tehnički inženjer ili tehničar,

– liječnik,

– meteorolog,

– pravnik.

Broj članova i stručni sastav Povjerenstva ovisi o težini i vrsti događaja koji je doveo do ugrožavanja sigurnosti letenja.

Član Povjerenstva ne može biti nadzornik nadležan za zrakoplov koji je pretrpio nesreću ili nezgodu niti osoba koja je odobrila plovidbenost zrakoplova.

Članak 7.

Rad članova Povjerenstva organizira, usmjerava i nadzire čelnik Povjerenstva.

Čelnik Povjerenstva je glavni vojni zrakoplovni istražitelj i ovlašten je za:

a) slobodan pristup mjestu nesreće, zrakoplovu, pripadajućoj opremi i dijelovima;

b) neodložno osiguranje popisa dokaza i kontroliranog uklanjanja dijelova ili ostataka u svrhu istraživanja i analiziranja;

c) neodložan pristup i korištenje sadržaja uređaja za snimanje leta i drugog snimljenog materijala;

d) pristup rezultatima pregleda tijela žrtava ili ispitivanja uzoraka uzetih s tijela žrtava;

e) neodložan pristup rezultatima pregleda osoba koje sudjeluju u operacijama zrakoplova;

f) uzimanje izjava svjedoka;

g) slobodan pristup svim relevantnim informacijama ili zapisima koje posjeduju vlasnik, operator ili proizvođač zrakoplova.

Članak 8.

Glavni vojni zrakoplovni istražitelj je djelatna vojna osoba kojoj je na temelju posebne odluke ministra obrane povjereno organiziranje, provođenje i kontrola istraživanja kritičnih situacija, nezgoda i nesreća vojnih zrakoplova.

Članak 9.

Istraživanje nesreće u kojoj su sudjelovali vojni i civilni zrakoplov, provodi zajedničko Povjerenstvo koje imenuju ministar obrane i ministar nadležan za poslove civilnog zračnog prometa.

Istraživanje nesreće u kojoj je sudjelovao strani vojni zrakoplov provodi Povjerenstvo koje imenuje ministar obrane.

Članak 10.

Istraživanje nesreće Povjerenstvo provodi samostalno i nikome nije dopušteno utjecati na rad Povjerenstva niti na sadržaj završnog izvješća ili na prijedlog korektivnih mjera (sigurnosne preporuke).

Povjerenstvo je u istraživanju nesreće organizacijski i funkcionalno neovisno od SOVZP-a.

Po završenoj istrazi Povjerenstvo predlaže korektivne mjere za sprečavanje ugrožavanja sigurnosti letenja vojnih zrakoplova.

Članak 11.

Pojedine radnje u svezi s istraživanjem kritičnih situacija, nezgoda i nesreća vojnih zrakoplova mogu obavljati i druge stručne osobe na temelju posebne ovlasti ministra obrane.

Iskaznica vojnog zrakoplovnog istražitelja

Članak 12.

Ovlast za istraživanje nesreće vojnog zrakoplova, potvrđuje se posebnom iskaznicom (u daljnjem tekstu: Iskaznica) koju na propisanom obrascu (Prilog 1) izdaje SOVZP.

Iskaznica je svijetlo plave boje, pravokutnog oblika, dimenzija 85 x 55 mm izrađena tehnikom zaštitnog tiska, a sadrži tekst na hrvatskom i engleskom jeziku.

Članak 13.

Vojni zrakoplovni istražitelj smije Iskaznicu koristiti isključivo za obavljanja radnji istraživanja nesreće vojnog zrakoplova koja je navedena na poleđini Iskaznice.

Svaka zlouporaba Iskaznice povlači za sobom stegovnu i kaznenu odgovornost.

Članak 14.

Vojni zrakoplovni istražitelj kome je izdana Iskaznica dužan je odmah, a najkasnije u roku tri dana o gubitku odnosno njenom oštećenju pisano izvijestiti SOVZP.

SOVZP će vojnom zrakoplovnom istražitelju izdati novu Iskaznicu nakon što se izgubljena Iskaznica oglasi nevažećom u »Narodnim novinama«.

Članak 15.

Evidenciju o izdanim Iskaznicama, posebnim ovlaštenjima te imenovanim članovima Povjerenstava vodi SOVZP.

Evidencija o Iskaznicama sadrži ime i prezime osobe kojoj je izdana, svrhu izdavanja, broj iskaznice, datum izdavanja, datum povratka, potpis istražitelja.

Sredstva za rad

Članak 16.

Financijska sredstva za nabavu opreme i rad Povjerenstva osiguravaju se na prijedlog SOVZP-a na posebnoj stavci proračuna Ministarstva obrane, a obuhvaćaju osobito sredstva za:

– provođenje radnji u postupku istraživanja kritičnih situacija, nezgoda i nesreća vojnih zrakoplova;

– opremu nužnu za istraživanje kritičnih situacija, nezgoda i nesreća vojnih zrakoplova;

– dnevnice, troškove prijevoza i troškove smještaja članova Povjerenstva;

– naknade za rad drugih stručnih osoba angažiranih za istraživanje kritičnih situacija, nezgoda i nesreća vojnih zrakoplova; i

– ostala potrebna sredstva za rad Povjerenstva.

Tehničku opremu i druga sredstva neophodna za istraživanje kritičnih situacija, nezgoda i nesreća vojnih zrakoplova Povjerenstvu će osigurati SOVZP.

KRITIČNE SITUACIJE I NEZGODE VOJNIH ZRAKPLOVA

Obveza izvješćivanja

Članak 17.

Vojno zrakoplovno osoblje i druge službene osobe koje su na drugi način sudjelovale u vojnom letenju ili su samo saznale za ugrožavanje sigurnosti letenja vojnog zrakoplova obvezne su o tome izvijestiti nadređenu osobu, časnika za sigurnost letenja ili drugu stručnu osobu u HRZ i PZO-u.

Obvezu izvješćivanja iz stavka 1. ovoga članka naročito imaju:

a) zapovjednik vojnog zrakoplova;

b) zapovjednik eskadrile ili zrakoplovne baze;

c) osoba koja obavlja poslove konstruiranja, proizvodnje, održavanja ili modificiranja vojnog zrakoplova, zrakoplovnih uređaja ili ubojnih sredstava;

d) osoba koja potpisuje ispravu provjere održavanja ili puštanja u rad vojnog zrakoplova, zrakoplovnog uređaja ili ubojnih sredstava;

e) osoba koja obavlja poslove povezane s ugradnjom, modifikacijama, održavanjem, popravkom, obnovom, provjerom vojnog zrakoplova u letu ili provjerom tehničkih sredstava i objekata na vojnom aerodromu ili uzletištu;

f) osoba koja obavlja poslove opsluživanja vojnog zrakoplova na zemlji, uključujući punjenje goriva, servisiranje, naoružavanje, pripremu obrazaca s proračunom težina, utovar, odleđivanje ili vuču vojnog zrakoplova na aerodromu;

g) kontrolor zračnog prometa;

h) časnik za navođenje.

Časnik za sigurnost letenja obvezan je o ugrožavanju sigurnosti letenja vojnog zrakoplova službeno izvijestiti OSiKL.

Članak 18.

Osoba koja sazna za događaj koji je, ili bi mogao ugroziti sigurnost letenja može o događaju obavijestiti časnika za sigurnost letenja, OSiKL ili SOVZP anonimno, usmeno, pismeno ili na drugi prikladan način.

Službeno izvješćivanje

Članak 19.

Časnik za sigurnost letenja dužan je, uz suglasnost nadređenog zapovjednika, odmah, a najkasnije u roku 72 sata od saznanja, o svakoj kritičnoj situaciji i nezgodi vojnog zrakoplova vezanoj za operacije zrakoplova, održavanje, popravak i proizvodnju zrakoplova, tehničke probleme u zrakoplovu, usluge u zračnoj plovidbi, zrakoplovna ubojna sredstva, tehnička sredstva, objekte i zemaljske usluge na propisanom obrascu službeno izvijestiti OSiKL.

OSiKL je dužan o svakoj kritičnoj situaciji i nezgodi vojnog zrakoplova odmah po saznanju izvijestiti SOVZP.

Popis primjera kritičnih situacija i nezgoda vojnih zrakoplova nalazi se u prilogu ovoga Pravilnika (Prilog 2).

Članak 20.

O kritičnoj situaciji i nezgodi vojnog zrakoplova podnosi se pisano izvješće na propisanom obrascu »Izvješće o kritičnoj situaciji/nezgodi« (Prilog 3).

Iznimno od stavka 1. ovoga članka, pisano izvješće o sudaru vojnog zrakoplova s pticama, podnosi se na propisanom obrascu »Izvješće o sudaru s pticama« (Prilog 4).

U slučaju opasnog međusobnog približavanja dvaju ili više zrakoplova, pilot koji se osjeti ugrožen dužan je o tome putem radio komunikacije neodložno obavijestiti nadležnu kontrolu zračnog prometa, a nakon slijetanja podnijeti i pisano izvješće na propisanom obrascu (Prilog 5) nadležnoj kontroli zračnog prometa i časniku za sigurnost letenja pripadajuće eskadrile.

Istraživanje i nadzor istraživanja

Članak 21.

Istraživanje kritičnih situacija i nezgoda vojnih zrakoplova i izvršavanje drugih poslova iz područja sigurnosti vojnog zračnog prometa provode časnici nadležni za sigurnost letenja u zrakoplovnim bazama, operativno-taktičkim postrojbama (eskadrilama) i OSiKL-u te nadređenim zapovjednicima predlažu korektivne mjere.

Članak 22.

Časnik za sigurnost letenja u eskadrili nadležan je za istraživanje kritičnih situacija vojnih zrakoplova eskadrile u kojoj je raspoređen.

Časnik nadležan za sigurnost letenja u zrakoplovnoj bazi nadležan je i za istraživanje kritičnih situacija i nezgoda vojnih zrakoplova baze u kojoj je raspoređen.

Nadzor organizacije i provedbe istraživanja iz stavka 1. i 2. ovoga članka obavlja OSiKL.

Glavni vojni zrakoplovni istražitelj nadležan je za organizaciju, nadzor i provođenje istraživanja nesreća vojnih zrakoplova.

Iznimno od stavka 1. – 3. ovoga članka za istraživanje opasnog približavanja vojnih zrakoplova nadležan je OSiKL, a za nadzor organizacije i provedbe istraživanja opasnog približavanja vojnih zrakoplova nadležan je SOVZP.

Članak 23.

Časnik za sigurnost letenja dužan je svaku prijavljenu kritičnu situaciju i nezgodu vojnog zrakoplova osobno temeljito istražiti, a po potrebi za pojedine istražne radnje može angažirati i stručnjake određenih specijalnosti.

Istraživanje kritičnih situacija i nezgoda vojnih zrakoplova obuhvaća prikupljanje i analizu informacija te utvrđivanje činjenica i okolnosti koje su do njih dovele te donošenje zaključaka i predlaganje korektivnih mjera (sigurnosnih preporuka).

Članak 24.

Opasno približavanje vojnog i civilnog zrakoplova provodi imenovani pružatelj usluga u zračnom prometu uz sudjelovanje i predstavnika OSiKL-a.

Opasno približavanje vojnih zrakoplova, koje ne istražuje imenovani pružatelj usluga u zračnom prometu, obvezan je samostalno istražiti OSiKL.

Na pismeni zahtjev SOVZP-a imenovani pružatelj usluga u zračnoj plovidbi dostavlja informacije kojima raspolaže o opasnom približavanju zrakoplova u kojem je sudjelovao vojni zrakoplov.

Izvješće o rezultatima istraživanja

Članak 25.

Izvješće o rezultatima istraživanja kritične situacije ili nezgode časnik za sigurnost letenja najkasnije u roku od 15 dana po završetku istraživanja putem nadređenog zapovjedništva dostavlja OSiKL-u, koji ga odmah po primitku prosljeđuje SOVZP-u.

Nadležne postrojbe i zapovjedništva operativno taktičkih postrojbi (eskadrila) kojima je dostavljeno izvješće o kritičnoj situaciji ili nezgodi s korektivnim mjerama (sigurnosnim preporukama) za sprečavanje kritičnih situacija i nezgoda, o poduzetim mjerama i rezultatima mjera izvješćuju OSiKL.

OSiKL prati provedbu korektivnih mjera (sigurnosnih preporuka) iz stavka 2. ovoga članka i o provedbi izvješćuje SOVZP.

NESREĆE VOJNIH ZRAKOPLOVA

Članak 26.

Zapovjedno operativno središte Glavnog stožera Oružanih snaga odmah po saznanju o nastanku nesreće vojnog zrakoplova izvješćuje glavnog vojnog zrakoplovnog istražitelja.

Prvo pisano izvješće

Članak 27.

Glavni vojni zrakoplovni istražitelj odmah po saznanju o nesreći vojnog zrakoplova dostavlja OSiKL-u i SOVZP-u prvo pisano izvješće o nastanka događaja na obrascu »Prvo pisano izvješće«, koji se nalazi u prilogu ovog Pravilnika (Prilog 6).

Izvješće iz stavka 1. ovoga članka sadrži: opis događaja, sudionike, vrijeme, mjesto i okolnosti pod kojima je događaj nastao te podatke o posljedicama nesreće.

Izvješće o nesreći koja se odnosi na sudar vojnog zrakoplova s pticama podnosi se i na propisanom obrascu »Izvješće o sudaru s pticama«, ako je pritom došlo do teže ozljede osoba u zrakoplovu ili veće štete na vojnom zrakoplovu.

Istraživanje nesreća vojnog zrakoplova

Članak 28.

Nesreću vojnog zrakoplova istražuje Povjerenstvo imenovano u skladu s ovim Pravilnikom.

Sastav Povjerenstva predlaže glavni vojni zrakoplovni istražitelj ovisno o vrsti i težini nesreće i svoj prijedlog dostavlja ministru obrane i SOVZP-u.

Članak 29.

Istraživanje nesreće vojnog zrakoplova obuhvaća mjere za očuvanje tragova nesreće, prikupljanje i analizu podataka i informacija te utvrđivanje činjenica i okolnosti pod kojima se nesreća dogodila, donošenja zaključaka i prijedlog korektivnih mjera (sigurnosnih preporuka).

Članak 30.

Vojna policija po dojavi i na zahtjev Zapovjedno operativnog središta Glavnog stožera Oružanih snaga osigurava mjesto nesreće vojnog zrakoplova te ograničava pristup neovlaštenim osobama radi očuvanja tragova.

Članak 31.

Radi osiguranja mjesta događaja i očuvanje tragova vojni zrakoplov se ne smije pomicati ili ukloniti s mjesta nesreće bez prethodnog odobrenja glavnog vojnog zrakoplovnog istražitelja ili nadležnog istražnog tijela kada postoji opravdana sumnja o počinjenju kaznenog djela.

Zrakoplov se može pomaknuti bez odobrenja samo ako je to neophodno potrebno radi spašavanja osoba i stvari iz njega, ili radi sprječavanja uništenja zrakoplova požarom ili na drugi način te zbog uklanjanja opasnosti odnosno smetnji za odvijanje zračnog prometa.

Uklanjanje oštećenog ili uništenog zrakoplova i čišćenje terena na mjestu nesreće nakon završenog istraživanja obavit će postrojba koja zrakoplov vodi na zaduženju.

Članak 32.

Tijekom istraživanja nesreće vojnog zrakoplova Povjerenstvo mora prikupiti minimalno sljedeće podatke o:

– mjestu i vremenu događaja,

– broju zrakoplova odnosno vozila i osoba uključenih u nesreću,

– ukupnom broju smrtno stradalih osoba, te broju smrtno stradalih članova posade, putnika i trećih osoba,

– broju ozbiljno ozlijeđenih osoba,

– vrsti i broju životinja stradalih u nesreći,

– tipu i modelu zrakoplova,

– oštećenjima na zrakoplovu,

– nadležnoj kontroli zračne plovidbe,

– vrsti operacije (svrha leta),

– pravilima letenja,

– vrsti pružene ATM usluge,

– klasi zračnog prostora,

– drugim područjima zračnog prostora (područja ograničenog i zabranjenog letenja, opasna područja).

Članak 33.

Ako je u nesreći sudjelovao civilni ili strani vojni zrakoplov, istraživanju nesreće mogu nazočiti predstavnici zrakoplovnih tijela odnosno tijela države registracije zrakoplova, države operatora zrakoplova, države proizvođača zrakoplova i države čiji su putnici nastradali u nesreći, ako one to zahtijevaju.

Radu Povjerenstva može nazočiti predstavnik operatora zrakoplova odnosno vlasnik zrakoplova i predstavnici iz stavka 1. ovoga članka, a ako se nesreća dogodila na aerodromu, i predstavnik operatora aerodroma.

Osobe iz stavka 2. ovoga članka mogu davati potrebne obavijesti, zahtijevati da se neke okolnosti ispitaju i davati izjave u zapisnik.

Inozemnom ovlaštenom predstavniku može se uskratiti davanje podataka i pristup određenim objektima koji su od interesa za obranu i nacionalnu sigurnost Republike Hrvatske.

Članak 34.

Tijekom istraživanja nesreće vojnog zrakoplova nadležno istražno tijelo, nadležni zapovjednik i Vojna policija obvezni su Povjerenstvu omogućiti nesmetan rad.

Na zahtjev nadležnog istražnog tijela ili državnog odvjetnika SOVZP i Povjerenstvo su im obvezni osigurati potrebnu stručnu pomoć.

SOVZP može zatražiti pomoć drugih država u vezi:

a) uređaja, objekata i opreme za:

– tehničku istragu olupine i opreme zrakoplova i drugih predmeta bitnih za istragu,

– procjenu informacija zabilježenih u uređaju za snimanje leta i

– računarsku pohranu i procjenu podataka nesreće.

b) stručne pomoći za izvršenje posebnih zadataka kada se istraživanje provodi nakon velike nesreće.

Drugo pisano izvješće

Članak 35.

Povjerenstvo je obvezno dostaviti ministru obrane i SOVZP-u drugo pisano izvješće ako istraživanje nije završeno u roku od 30 dana od nastanka nesreće ili ako se tijekom istrage osnovano posumnja na serijsku grešku zrakoplova.

Drugo pisano izvješće obavezno sadrži sljedeće podatke:

a) općenito o mjestu, datumu i vremenu nesreće, nazivu proizvođača, tipu i modelu, registracijskoj oznaci i serijskom broju zrakoplova, državnoj pripadnosti te nazivu ili imenu operatora zrakoplova;

b) povijest leta, vrstu operacije, mjesto uzlijetanja i planirano mjesto slijetanja te vrijeme trajanja leta;

c) ozljede (smrtna, ozbiljna i lakša) članova posade, putnika i trećih osoba;

d) štete na zrakoplovu;

e) opće meteorološke podatke, meteorološke uvjete i doba dana;

f) opis i opseg nesreće;

g) faze istrage;

h) preliminarni zaključak, uzrok ili osnovanu sumnju (ukoliko je poznat);

i) prijedlog korektivnih mjera i postupaka (ukoliko je moguće).

Završno izvješće o nesreći vojnog zrakoplova

Članak 36.

Istraživanje nesreće vojnog zrakoplova Povjerenstvo završava izradom Završnog izvješća koje dostavlja ministru obrane i SOVZP-u.

Završno izvješća o nesreći vojnog zrakoplova obavezno sadrži zaključak o uzroku nesreće i prijedlog korektivnih mjera (sigurnosnih preporuka).

Članak 37.

Završno izvješće obavezno sadrži: naslov, sažetak, glavni dio i priloge.

Naslov završnog izvješća sadrži: ime proizvođača, tip i model, državnu pripadnost, registracijske oznake, serijski broj zrakoplova kao i mjesto, datum i vrijeme nesreće.

Sažetak završnog izvješća sadrži informacije navedene u Prvom pisanom izvješću.

Glavni dio završnog izvješća sadrži:

a) činjenične podatke o:

– povijesti leta (s podacima o broju leta, vrsti operacije, aerodromu polijetanja, vremenu polijetanja, aerodromu slijetanja, pripremi za let, odvijanju leta i događajima za vrijeme leta i o mjestu i vremenu kada se dogodila nesreća);

– broju smrtno stradalih i ozlijeđenih osoba (posebno za članove posade, putnike i treće osobe);

– vrsti oštećenja zrakoplova i drugim štetama;

– posadi zrakoplova (osposobljenost, trenaža, zdravstveno stanje, starost, ukupni broj sati letenja i vrijeme odmora prije kritičnog leta, ukupni nalet na tipu zrakoplova s kojim je (su) pretrpjeli nesreću ili ozbiljnu nezgodu, i dr.);

– ostalim osobama (kontrolori letenja, za održavanje zrakoplova i dr.);

– zrakoplovu (godina proizvodnje, ukupni broj sati naleta, zadnji izvršeni veći pregledi, veće preinake i izmjene, veće neispravnosti, popravci, performanse, gorivo, rok važenja Svjedodžbe o plovidbenosti i dr.);

– meteorološkim uvjetima,

– navigacijskim sredstvima i opremi;

– komunikaciji između zrakoplova i nadležnih službi kontrole zračnog prometa;

– uređajima za snimanje parametara leta, govorne komunikacije i prijepis snimljenih podataka;

– stanju na mjestu nesreće, položaju olupine i dijelova zrakoplova, stanju i izgledu materijala, položaju tijela poginulih s medicinskim i patološkim nalazima i sl.;

– požaru i aktivnosti protupožarnih ekipa za spašavanje i evakuaciju nastradalih;

– potrazi za zrakoplovom i spašavanju zrakoplova;

– druge relevantne informacije;

b) analizu svih okolnosti pod kojima se dogodila nesreća;

c) zaključak o uzroku nesreće (nalaz i uzrok utvrđen tijekom istraživanja);

d) prijedloge korektivnih mjera (sigurnosnih preporuka)

e) bitne priloge (crteži, slike, proračuni, izjave svjedoka i očevidaca i sl.).

Članak 38.

Završno izvješće potpisuju čelnik i članovi Povjerenstva, a čelnik Povjerenstva parafom ovjerava i svaku stranicu izvješća.

Član Povjerenstva koji se ne složi sa zaključkom ili pojedinim dijelovima Završnog izvješća s ostalim članovima Povjerenstva, ima pravo na izdvojeno mišljenje koje je dužan pisano obrazložiti uz navođenje činjenica i razloga na kojima temelji svoje mišljenje. Izdvojeno mišljenje sastavni je dio Završnog izvješća.

Članak 39.

Završno izvješće, sa svim prikupljenim prilozima: izvješćima, iskazima svjedoka i očevidaca, mišljenjima vještaka i drugih stručnih osoba, zapisnicima Povjerenstva, crtežima, slikama i ostalim prilozima, dostavlja se ministru obrane.

Ministar obrane završno izvješće iz stavka 1. ovog članka predaje SOVZP-u na daljnju obradu i čuvanje.

SOVZP je dužan u roku od 15 dana dostaviti skraćeno izvješće s prijedlogom korektivnih mjera Glavnom stožeru Oružanih snaga.

Članak 40.

U cilju zaštite osobnih podataka u izvješću Povjerenstva i drugih stručnih osoba ovlaštenih za istraživanje kritičnih situacija, nezgoda ili nesreća vojnih zrakoplova ne navode se osobni podaci niti tehnički detalji koji mogu otkriti identitet izvjestitelja i osoba uključenih u kritične situacije, nezgode ili nesreće vojnih zrakoplova te trećih osoba.

Godišnje izvješće

Članak 41.

O kritičnim situacijama, nezgodama i nesrećama vojnih zrakoplova koje su se dogodile tijekom kalendarske godine SOVZP dostavlja ministru obrane godišnje izvješće koje sadrži prijedlog smjernica za poboljšanje sustava sigurnosti vojnog zračnog prometa.

SOVZP objavljuje podatke iz godišnjeg izvješća na službenim stranicama s bitnim činjenicama, tako da budu dostupne svim ustrojstvenim jedinicama uz istovremeno očuvanje tajnosti podataka.

Postupanje s podacima

Članak 42.

SOVZP je nadležan za prikupljanje, čuvanje i analizu podataka o ugrožavanju sigurnosti letenja vojnih zrakoplova te za izvješćivanje i distribuciju navedenih podataka.

SOVZP vodi statistiku o kritičnim situacijama, nezgodama i nesrećama vojnih zrakoplova.

Statistički podaci iz stavka 2. ovoga članka obuhvaćaju podatke o:

1. zrakoplovu (država registracije, proizvođač, tip i model);

2. korisniku zrakoplova (postrojba zaduženja);

3. vrsti/vrstama operacija;

4. vrstama oštećenja zrakoplova, vrstama ozljeda osoba, a kod prijevoza opasnih tvari i o vrstama opasnih tvari;

5. broju članova posade i putnika u zrakoplovu;

6. broju ozlijeđenih i smrtno stradalih članova posade, putnika i trećih osoba;

7. mjestu, datumu i tijeku događaja;

8. utvrđenim uzrocima.

Dokumentacija o izvješćivanju i istraživanju kritičnih situacija, nezgoda i nesreća vojnih zrakoplova trajno se čuva u SOVZP-u.

ZAVRŠNE ODREDBE

Članak 43.

Obavješćivanje javnosti o ugrožavanju sigurnosti letenja vojnih zrakoplova i dostava podataka medijima u isključivoj je nadležnosti Službe za odnose s javnošću i informiranje Ministarstva obrane.

Izvješćivanje javnosti mora biti u skladu s propisima o tajnosti podataka iz područja obrane.

Članak 44.

SOVZP će u roku od tri mjeseca od dana stupanja na snagu ovoga Pravilnika izraditi Priručnik sa smjernicama i uputama za istraživanje nesreća vojnih zrakoplova i obavljanje istražnih radnji.

Članak 45.

Prilozi 1 do 5 nalaze se u prilogu ovog Pravilnika i njegov su sastavni dio.

Članak 46.

Ovaj Pravilnik stupa na snagu osmoga dana od dana objave u »Narodnim novinama«.

Klasa:343-01/09-01/5

Urbroj: 512-01-09-6

Zagreb, 31. kolovoza 2009.

Ministar
Branko Vukelić, v. r.

PRILOG 1

OBRAZAC ISKAZNICE ISTRAŽITELJA

![](dodatni/403242.jpeg)

![](dodatni/403243.jpeg)

PRILOG 2

POPIS PRIMJERA UGROŽAVANJA SIGURNOSTI VOJNIH ZRAKOPLOVA

A: KRITIČNE SITUACIJE (na zemlji i u zraku)

B: ZRAKOPLOVNE NEZGODE)

C: ZRAKOPLOVNE NESREĆE

A: KRITIČNE SITUACIJE (na zemlji i u zraku)

(1) Kritične situacije na zemlji:

• pregrijavanje kočnica u vožnji

• otkaz kočnica na manevarskim površinama

• prekinuto polijetanje

• izlijetanje izvan USS ili staze za voženje bez posljedica

• izbjegavanje sudara na manevarskim površinama (vozila, objekti, zrakoplovi)

• nepoznavanje ili nepridržavanje naputaka za kretanje po manevarskim površinama

• davanje posadi zrakoplova netočnih ili neprovjerenih meteoroloških podataka za let, alternativnim ili aerodromima slijetanja

• svako zahtijevanje od posade zrakoplova za izvršenje zadaće, ako posada sumnja u mogućnost sigurnog izvršenja leta

(2) Kritične situacije u zraku:

• međusobno približavanje zrakoplova na udaljenost ispod propi-sane za razdvajanje u danim uvjetima

• neplanirani ulazak u zonu složenih meteoroloških uvjeta (slaba vidljivost, turbulencija, zaleđivanje, jaka kiša itd.)

• svako slijetanje ispod granice meteorološkog minimuma (za posadu, zrakoplov, letjelište)

• nenamjerni prekid rada motora

• presijecanje putanje neosmotrenih letjelica po školskom i borbenom krugu

• nepoznavanje ili nepridržavanje naputaka za korištenje letilišta ili naputaka za poligon, naputaka organa za rukovođenje letenjem ili organa za vođenje zrakoplova-letjelice

• prolazak letjelice kroz zabranjenu zonu u vrijeme zabrane

• svako samovoljno mijenjanje zadaće za let

• nisko vođenje na poligonu–mala daljina otvaranja vatre

• slijetanje iz opreza bez posljedica po zrakoplov, posadu, druge osobe ili značajna materijalna sredstva–imovinu na zemlji

• pokušaj slijetanja s neizvučenim stajnim trapom

• nenamjerno odbacivanje ZUbS izvan poligona bez posljedica

• nenamjerno prekoračenje brzine i preopterećenja koja su propisana za letjelicu

• nenamjerno postizanje brzine zvuka ispod propisane visine

• svako polijetanje s količinom goriva ispod propisanog minimuma za određenu letjelicu kojim se ne osigurava izvršenje planirane zadaće

• svaki let bez kompletne i ispravne letačke opreme posade i putnika.

• svaki let s neadekvatnim osposobljenjem i pripremom za uvjete leta

• doživljaj iluzije u određenim uvjetima

• promjena određenog pravca leta, promjena zadaće za let u zraku u odnosu na planirano

• neplanirani prelazak s vizualnog na instrumentalno letenje

• iznenadni otkaz zemaljskih radionavigacijskih uređaja ili navigacijskih opreme na zrakoplovu.

• otkaz pozicionih svjetala noću pri letu u grupi

(B) ZRAKOPLOVNE NEZGODE

• otkazi pojedinih uređaja ili dijelova opreme bez posljedica za vitalne sustave i uređaje zrakoplova

• pucanje gume pri slijetanju ili polijetanju s manjim posljedicama

• skretanje s USS ili staze za voženje s manjim posljedicama

• oštećenje zrakoplova zbog dotrajalosti koja su otkrivena prilikom pregleda

• manje materijalne štete pričinjene trećim osobama ili objektima

• štete na zrakoplovima i zrakoplovno-tehničkim materijalnim sredstvima, koje su popravljive na razini zrakoplovne baze

• samoopaljenje i samoodbacivanje ZUbS u svim fazama leta

• lake tjelesne povrede članova posade ili putnika zrakoplova nastale tijekom završetka i izlaskom iz kritičnih situacija ili izvanrednih događaja

• sudar s pticama s manjom materijalnom štetom kao posljedicom

• iznenadno otvaranje poklopca pilotske kabine u svim fazama leta

• odbacivanje ZUbS, dijelova zrakoplova (predviđenih za odbacivanje) izvan poligona (namjerno ili nenamjerno), a pri tome nema posljedica za materijalna dobra, ljudske živote na zemlji i u zrakoplovu

• upad stranih tijela u motor pri voženju ili letu, ako nisu posljedica greške zbog nepridržavanja propisanih postupaka

• oštećenja zrakoplova u letu, nastala zbog dotrajalosti opreme i uređenja, pod uvjetom da nisu nastupile posljedice za posadu i putnike

• oštećenja zrakoplova, koja se mogu otkloniti u zrakoplovno-tehničkoj radionici, bez zamjene vitalnih dijelova zrakoplova i motora.

(C) ZRAKOPLOVNE NESREĆE

• OŠTEĆENJE MOTORA – nesreća kojoj je posljedica takvo oštećenje motora, da je popravak ili zamjena pojedinih dijelova rentabilna, a planer zrakoplova nije pretrpio oštećenja koja se ocjenjuju kao nesreća

• OŠTEĆENJA ZRAKOPLOVA – nesreća kojoj je posljedica oštećenje do 20% vrijednosti zrakoplova u trenutku nesreće, a pri tom, motor nije pretrpio lom

• OŠTEĆENJE PODVJESNE OPREME ILI NAORUŽANJA – zrakoplova do stupnja kada je njihov popravak još rentabilan

• LOM MOTORA – nesreća kojoj je posljedica takovo oštećenje motora, da je njegov popravak kao cjelina nerentabilan, te se predlaže za rashod, bez obzira na mogućnost popravka i daljnjeg korištenja pojedinih dijelova i agregata, a da pri tom planer zrakoplova nije pretrpio veća oštećenja

• LOM ZRAKOPI.OVA – nesreća kojoj je posljedica oštećenje, koje iznosi preko 20% vrijednosti zrakoplova u trenutku nesreće, kada je popravak ili zamjena pojedinih dijelova moguća, a motor nije pretrpio lom

• UNIŠTENJE ZRAKOPLOVA – nesreća kojoj je posljedica takvo oštećenje zrakoplova, da je njegov popravak kao cjeline nerentabilan, te se predlaže za rashod, bez obzira na mogućnost popravke i daljnjeg korištenja pojedinih dijelova, agregata, naoružanja i opreme, uključujući napuštanje zrakoplova od strane cjelokupne posade uporabom padobrana.

• UNIŠTENJE PODVJESNE OPREME ILI NAORUŽANJA ZRAKOPLOVA

• UNIŠTENJE DRŽAVNE – PRIVATNE IMOVINE – nesreća pri kojoj nije došlo do oštećenja zrakoplova ili motora, ali je pričinjena šteta na pokretnoj ili nepokretnoj državnoj – privatnoj imovini

• RANJAVANJE ILI ONESPOSOBLJAVANJE ČLANOVA POSADE – nesreća kojoj je posljedica ranjavanje ili onesposobljavanje članova posade zrakoplova za letačku službu, bez obzira na stupanj oštećenja zrakoplova

• SMRT ČLANA POSADE ZRAKOPLOVA – nesreća kojoj je posljedica smrt bilo kojeg člana posade zrakoplova, bez obzira na stupanj oštećenja zrakoplova

• RANJAVANJE OSTALIH OSOBA – nesreća u kojoj je prouzročena povreda – ranjavanje osoba na zemlji ili putnika bez obzira na oštećenje zrakoplova

• SMRT OSTALIH OSOBA – nesreća u kojoj nije ugrožen život članova posade zrakoplova, ali je prouzročena smrt osoba na zemlji ili putnika u zrakoplovu, bez obzira na oštećenje zrakoplova.

PRILOG 3

![](dodatni/403244.jpeg)

PRILOG 4

![](dodatni/403245.jpeg)

![](dodatni/403246.jpeg)

PRILOG 5

![](dodatni/403247.jpeg)

![](dodatni/403248.jpeg)

Prilog 6

![](dodatni/403249.jpeg)

Pravilnik, NN 105/2009-2686